Die takke van die Vereniging is dié uiters belangrike platvorm vir praktiese dienslewering aan lede op plaaslike vlak. Vir die rede is die stigting van nuwe takke en die ontwikkeling van bestaande takke landwyd van strategiese belang vir die SA Jagters- en Wildbewaringsvereniging. Daar kan met reg deur lede gevra word, wat word gedoen om te verseker dat alle takke funksioneel bedryf word, en dat die nodige dienslewering wel plaasvind?
Die tweede komponent van die program is die jaarlikse selfevaluering deur takbestuur, net voor die Algemene Jaarvergadering, van die sukses van elke pos op bestuur vir die afgelope jaar. Hierdie proses verseker dat indien ’n pos in die afgelope jaar nie aan die vereistes voldoen het nie, daar bepaal word hoekom nie en dat regstellende aksie geneem word. Hierdie is nie bedoel as ’n heksejag nie – dit is juis om persone wat die werk uit die liefde vir die “saak” doen by te staan om te bepaal wanneer daar ’n probleem is. Dit mag wees dat ’n persoon se persoonlike en/of werksomstandighede dit moeilik maak om tyd te spandeer aan die eise wat sy/haar pos stel. Moontlike regstellende aksie kan wees om vir die persoon hulp te kry óf die geleentheid om terug te staan dat iemand anders vir die pos benoem word wat meer vrye tyd het om daaraan af te staan. Baie positiewe terugvoer i.v.m. die evaluasieprogram word van die takke wat dit suksesvol toepas, ontvang.
Met 73 takke van die SAJWV verdeel in 15 streke (soos op April 2014), is die funksionering van die Vereniging se takke ’n suksesverhaal sonder gelyke in dié bedryf. Ons kan egter nie bekostig om selfvoldaan te raak oor ons sukses nie en omdat ons dink dat dit goed gaan nie, daar is altyd ruimte vir verbetering, by sommige takke meer as by ander. Die Takevaluasieprogram is oorspronklik vir hierdie rede geskep en sal deur Inyathipark en die takke bestuur word in ons strewe na uitnemendheid. Saam bou ons om ’n reeds UITMUNTENDE Vereniging, die BESTE Vereniging te maak, tot voordeel van elke lid!